黄蘗歸途以碧潭清皎潔爲韻分得碧字真歇泛舟先歸
作者：李彌遜
朝代：宋

paragraphs: 苦爲捫蘿行，正坐愛山癖。
振衣雲中樹，洗耳泉上石。
稍尋優缽林，偶旁瞿曇宅。
溪横走羊腸，山轉回龍脊。
兩難伴榰笻，二老共飛錫。
望迷落葉秋，坐斷蒲團夕。
雲歸遶窗明，香盡出簷碧。
希聲發巖竇，妙觀生墻壁。
塵緣苦椎板，勝事成今昔。
離家月垂鈎，歸路月掛壁。
師今一帆輕，我向百里役。
船子罷持橈，趙州行驀直。